Det lønner sig ikke at kritisere kristendommen kraftigt som medlem af Nye Borgerlige. Det må en nordjysk næstformand sande.

Partiet har ekskluderet næstformanden Niels Vestergaard Thomsen for flere kritiske indlæg på Facebook.

Det skriver Nordjyske.

Som Nye Borgerliges næstformand i Jammerbugt og Brønderslev kommuner gik han i kødet på et debatindlæg fra Kristendemokraternes formand, Stig Granov.

I Folketinget vil Niels Vestergaard Thomsen kæmpe for en "afkristning af dansk kultur", fordi kristendommen står for "dumhed, snæversyn, fordomme og intolerance".

Det strider direkte mod Nye Borgerliges politik, fastslår partiets næstformand Peter Seier Christensen.

- Hans synspunkt om, at kristendom står for dumhed og intolerance, og ikke skal have indflydelse på vort samfund, harmonerer slet ikke med partiets holdninger, siger Peter Seier Christensen.

- Vi mener jo tværtimod, at kristendommen er grundlaget for vores samfund.

Nye Borgerliges medlemmer må gerne have "skarpe holdninger". Men partiet lægger vægt på at holde en "ordentlig tone og ikke angribe andre", påpeger Peter Seier Christensen.

Nordjyske har forgæves forsøgt at få en kommentar fra Niels Vestergaard Thomsen. Han har slettet sine kritiserede indlæg fra Facebook.